DEĊIŻJONI TAL-KUMMISSJONI
ta’ l-20 ta’ Diċembru 2007
dwar l-approvazzjoni tal-kontijiet ta’ ċerti aġenziji ta’ ħlas fil-Ġermanja, fl-Italja, fil-Lussemburgu u fil-Portugall dwar in-nefqa ffinanzjata mis-Sezzjoni tal-Garanzija tal-Fond Agrikolu Ewropew dwar Gwida u Garanzija (EAGGF), għas-sena finanzjarja 2005
(notifikata taħt id-dokument numru C(2007) 6531)
(It-testi bil-Franċiż, bil-Ġermaniż, bil-Portugiż u bit-Taljan biss huma awtentiċi)
(2008/53/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1258/1999 tas-17 ta’ Mejju 1999 dwar il-finanzjament tal-politika agrikola komuni (1), u b’mod partikolari l-Artikolu 7(3) tiegħu,
Wara li kkonsultat lill-Kumitat tal-Fond,
Billi:
(1)
Id-Deċiżjonijiet tal-Kummissjoni 2006/322/KE (2) u 2007/326/KE (3), għas-sena finanzjarja ta’ l-2005, approvaw il-kontijiet kollha ta’ l-aġenziji ta’ ħlas ħlief l-aġenzija ta’ ħlas Ġermaniża “Bayern-Umwelt”, l-aġenzija ta’ ħlas Taljana “AGEA”, l-aġenzija ta’ ħlas Lussemburgiża “Ministère de l’Agriculture” u l-aġenzija ta’ ħlas Portugiża “IFADAP”.
(2)
Wara t-trażmissjoni ta’ tagħrif ġdid u wara verifiki addizzjonali, il-Kummissjoni issa tista’ tieħu deċiżjoni dwar l-integralità, l-akkuratezza u l-veraċità tal-kontijiet sottomessi mill-aġenzija ta’ ħlas Ġermaniża “Bayern-Umwelt”, l-aġenzija ta’ ħlas Taljana “AGEA”, l-aġenzija ta’ ħlas Lussemburgiża “Ministère de l’Agriculture” u l-aġenzija ta’ ħlas Portugiża “IFADAP”.
(3)
Fl-approvazzjoni tal-kontijiet ta’ l-aġenziji kkonċernati, il-Kummissjoni għandha tieħu nota ta’ l-ammonti li diġà ma ngħaddewx lill-Istati Membri kkonċernati abbażi tad-Deċiżjoni 2006/322/KE.
(4)
Skond it-tieni subparagrafu ta’ l-Artikolu 7(3) tar-Regolament (KE) Nru 1258/1999, din id-Deċiżjoni ma tippreġudikax deċiżjonijiet adottati sussegwentement mill-Kummissjoni li jeskludu mill-finanzjament tal-Komunità nfiq li ma jkunx sar skond ir-regoli Komunitarji,
ADOTTAT DIN ID-DEĊIŻJONI:
Artikolu 1
Il-kontijiet ta’ l-aġenzija ta’ ħlas Ġermaniża “Bayern-Umwelt”, l-aġenzija ta’ ħlas Taljana “AGEA”, l-aġenzija ta’ ħlas Lussemburgiża “Ministère de l’Agriculture” u l-aġenzija ta’ ħlas Portugiża “IFADAP” li jikkunċernaw in-nefqa ffinanzjata mis-Sezzjoni tal-Garanzija tal-Fond Agrikolu Ewropew dwar Gwida u Garanzija (EAGGF), għas-sena finanzjarja 2005, b’dan huma approvati.
L-ammonti li huma rikoverabbli minn, jew li għandhom jitħallsu lil, kull wieħed mill-Istati Membri kkonċernati skond din id-Deċiżjoni huma stipulati fl-Anness.
Artikolu 2
Din id-Deċiżjoni hija indirizzata lir-Repubblika Federali tal-Ġermanja, ir-Repubblika Taljana, il-Gran Dukat tal-Lussemburgu u r-Repubblika Portugiża.
Magħmula fi Brussell, 20 ta’ Diċembru 2007.